401 [H]ypocrita, [H]ypocrisis

Christus predicans contra hypocrisim, Luc. 12[:1] dicit, *Attendite a fermento pharisæorum, quod est hypocrisis*. Chrisostomus, *Homilia* 19, nulla res ita exterminat bonum, sicut simulatum bonum. Nam malum manifestum fugitur. Malum sub specie boni celatur, dum non cognoscitur, nec cauetur. Ratio huius est quia philosophei multa bona fecerunt. Tamen propter similationem, fictam sanctitatis et iustitie, omnia perdiderunt. Nam, 1 Cor. 5[:6]: *Modicum fermentum totam massam corrumpit.* Quia modica simulatio dulcedinem deuotionis consumit. Dicitur autem fermentum quasi fermens mentem, quia facit mentem feruere quia sicut fermente olla quicquod tota pinguedo effunditur et quod grossum et feculentum est remanet. Sic pinguendo deuocionis effunditur quia fermentum hypocrisis et materiam remanet. Ideo docuit Christus, Matt. 6[:16]: *Cum jejunatis, nolite fieri sicut hypocritæ, tristes. Exterminant enim facies suas*, id est, extra terminos naturales ponunt, *ut* videantur ab *hominibus*, et sequitur, *Amen dico vobis, receperunt mercedem [suam]*.

Seneca *Epistula* 48, aperta et simplicia decent bonitatem. Non quando ymago eburnea est de materia uite gracia, non supponitur alia coloram, sed quando est defectiua interius tunc coloratur exterius. Sic quando persona est bona et sana interius, non est necessitate colorare exterius. Figura ad hoc, Gen. 3[:7] de primis parentibus qui postquam peccauerant cooperuerunt. Hic nota quod hypocrita similis est aranee que se euiscerat ut telam texat que modico vento dissipatur. Sic hypocrita exponit vnam texturam vite honeste cum magno labore, que cum modico vento laudis uel vituperii dissipatur. Vnde Job 8[:14] dicitur, *Sicut tela aranearum fiducia ejus*. Et Ysai. 59[:4-5]: *Confidunt in nihilo*, qui *telas araneæ texuerunt*.

Crisostomus, vbi prius, sed dicis mihi, quomodo non est Christianus, quem video Christum confitentem, sacrificium offerentem, baptizantem, sacramenta ministrantem, sacras scripturas legentem. Sed simia omnia hominis habet membra, et hominem in gestu imitatur, numquid ergo dicendus est homo. Figura ad hoc, 3 Reg. 10[:10, 18, 22] portabantur regi Salomoni simie cum argento et auro et ebore ac pauonibus in manibus, quia omni genere homini in naui ecclesie presentis deferuntur Christo. Vero regi pacifico hypocrite qui effugiant homini gestus et cum homines non sunt. Vnde Petrus Rauenum, memoria die cinorum, dicit hypocrisis est subtile malum, secretum virus, venenum latens, virtutum fucus, tinea sanctitatis. Secura simulat, fallit prospera, curiosa mentitur. Jeiunium ieiunio perimit, orationem oratione vacuat, misericodiam miseratione prosternit. Hypocrisis cognata febri frigido poculo propinat ardorem. Quod corporibus est hydrops, hoc animabus, est hypocrisis. /f. 125va/ Hydrops bibendo sitit, hypocrisis inebriata sitit.

Ideo Christus dixit [Matt. 6:16]: *Nolite fieri sicut hypocritae, tristes*. Hypocrisis facit de virtute vicium, de veritate mendacium, de mercede dispendium, de remissione peccatum. Et ponit exemplum de agricola qui si non impressit in terram cultrum, nec fecerit sulcum profundum, nec exciderit sentes, nec gramina euulserit, nec semen in debita profunditate posuerit. Sibi[[1]](#endnote-1) mentitur non terre. Sibi dispendium facit, non terre.

1. Sibi ] Peter *add*. non F.128. [↑](#endnote-ref-1)